Vi var meget spændte da vi bookede denne fine Finca. Der var ingen omtaler, da huset var nyt på Airbnb og vi var lejere nr. 2. Men fra første kontakt med ejerne, der var utrolig hurtige til at svare på alle spørgsmål både før ankomst og i løbet af opholdet, gjorde de alt for, at vi skulle få et godt ophold.
Huset ligger midt mellem Filanixt og Manacor på en lille lukket vej, hvor man kører 100 meter fra hovedvejen. Bag porten til huset ligger der et skønt Finca i rigtig Mallorca stil. Huset og poolen har man fuldstændig for sig selv og uden nogen form for naboer. En gang imellem om aftenen kommer der en flok får fra en nærliggende gård og græsser på markerne rundt om huset, hvilket er super hyggeligt og minder en om, at man bor ude på landet. Her er roligt selvom hovedvejen ligger tæt på. Bilerne kan høres, men ikke ikke noget der forstyrrer og slet ikke noget man kan høre om natten.
Huset er kæmpe stort med 2 badeværelser, 3 soveværelser, hvoraf 1 soveværelse er med aircondition. Derudover er der en ekstra stue på 1. Salen med 2 ekstra senge, men vi brugte ikke dette rum. I stueetagen er der en stor entre, opholdsstue med aircondition samt TV som vi koblede vores Chromecast til og kunne streame uden problemer. Derudover ligger der en spisestue med aircondition og køkken med alt nødvendigt udstyr. Fra spisestuen er der adgang til den overdækkede terrasse, hvor vi opholdt os det meste af tiden. Ud for terrassen ligger en fin stor pool, der er rigtig god til børn med en dybde på mellem 70 cm - 170 cm. Pool er af ældre dato, men godt vedligeholdt og vandet er varmt her i juli måned. I poolen er der en robotstøvsuger som kører et par gange om dagen, hvilket gør at poolen bliver holdt super ren. Man skal dog dagligt selv fjerne blomster og korn fra markerne på overfladen, da man bor ude på landet og det blæser op i poolen. Dette er intet problem. Ved terrassen er der også tilknyttet et udendørs køkken med gasblus til paella og en Weber-grill. Bag huset ligger der et tilknyttet vaskerum med en vaskemaskine.
Huset ligger 8 minutter i bil fra Manacor, hvor vi gjorde vores daglige indkøb i Hiper Centro. Her ligger også flere restauranter.
Vi kørte til mange forskellige strande, hvor de tætteste ligger cirka 20 minutters kørsel i bil. Indenfor 30 minutter kørsel har man adgang til hele øst- og sydkystens mange utrolig flotte og turkis farvede sandstrande samt forskellige badebyer. Der er 40 minutters kørsel til lufthavnen og 50 minutter til Palma og 60 minutter til bjergene, hvor vi besøgte Valldemossa, der er en smuk bjergby.
Alt i alt et rigtig skønt hus, som vi var meget tilfredse med. Huset er god værdi for pengene og ligger i god kørselsafstande til diverse seværdigheder på øen.